घरेलू टीमें 57% मुकाबले हारीं; CSK ने चौंकाया, ऑरेंज कैप पर ओपनर्स का दबदबा
Indian Premier League (IPL) 2023 League Matches Analysis Update - इंडियन प्रीमियर लीग (IPL) के 16वें सीजन में लीग स्टेज का आधा राउंड खत्म हो चुका है। सभी 10 टीमों ने 7-7 मैच खेल लिए हैं। मंगलवार को अहमदाबाद में गुजरात टाइटंस और मुंबई इंडियंस के बीच 35वां मैच खेला गया।
इंडियन प्रीमियर लीग (IPL) के 16वें सीजन में लीग स्टेज के आधे मुकाबले खत्म हो चुके हैं। महेंद्र सिंह धोनी की कप्तानी वाली चेन्नई सुपर किंग्स (CSK) सभी को चौंकाते हुए टॉप पर है, वहीं हैदराबाद और दिल्ली फिसड्डी टीमें साबित हो रही हैं।
शुरुआती मुकाबले हाई स्कोरिंग रहे। अब छोटे टारगेट भी डिफेंड होने लगे हैं। ज्यादातर मैचों में नतीजों के लिए आखिरी ओवर तक इंतजार करना पड़ रहा है। 3 साल बाद लीग होम एंड अवे बेसिस पर हो रही है लेकिन होम एडवांटेज मिल नहीं रहा है। घरेलू मैदान पर भी टीमों ने 57.14% मैच गंवाए। ज्यादातर टीमें टॉस जीतकर पहले गेंदबाजी कर रही हैं, लेकिन उन्हें 42.86% मैचों में ही सफलता मिल रही है।
आगे स्टोरी में हम टूर्नामेंट में अब तक हुए मैचों का एनालिसिस जानेंगे। टॉप रन स्कोरर, टॉप विकेट टेकर, टॉप टीम से लेकर होम ग्राउंड के असर पर भी नजर डालेंगे। लीग में अब तक 36 मैच हो चुके हैं, लेकिन इस रिपोर्ट में 35 मैचों को ही शामिल किया गया है ताकि ठीक 50% लीग मैचों के बाद की तस्वीर सामने आ सके... 
ऑरेंज कैप पर ओपनर्स का दबदबा 
IPL के शुरुआती मैचों में साई सुदर्शन और तिलक वर्मा जैसे युवा मिडिल ऑर्डर बैटर्स सबसे ज्यादा रन बनाकर ऑरेंज कैप जीतने की रेस में आगे थे। अब आधा IPL खत्म होने के बाद ऑरेंज कैप पर पूरी तरह से ओपनिंग बैटर्स ने दबदबा बना लिया है। रॉयल चैलेंजर्स बेंगलुरु (RCB) के ओपनर फाफ डु प्लेसिस 405 रन के साथ इस लिस्ट में टॉप पर हैं।
उनके बाद चेन्नई सुपर किंग्स (CSK) के डेवोन कॉन्वे, दिल्ली कैपिटल्स (DC) के कप्तान डेविड वॉर्नर, गुजरात टाइटंस (GT) के शुभमन गिल और RCB के विराट कोहली का नाम है। इंटरेस्टिंग बात ये है कि ये सभी खिलाड़ी ओपनर्स हैं। इन 5 खिलाड़ियों के बाद भी ऋतुराज गायकवाड, केएल राहुल, वेंकटेश अय्यर, ग्लेन मैक्सवेल, जोस बटलर और काइल मेयर्स जैसे टॉप ऑर्डर बैटर ही ऑरेंज कैप जीतने की रेस में आगे हैं।
मैक्सवेल हर छठी गेंद पर छक्का लगा रहे
20-20 ओवर के मैच में बड़े हिट्स और कम गेंदों पर ज्यादा रन बनाना सबसे ज्यादा मायने रखता है। खास बात ये है कि टूर्नामेंट में अब तक सबसे ज्यादा स्ट्राइक रेट वाले प्लेयर्स में भारतीयों का दबदबा है। CSK के अजिंक्य रहाणे 199.04 के स्ट्राइक रेट के साथ इस वक्त टॉप पर हैं, तो वहीं KKR के शार्दूल ठाकुर, CSK महेंद्र सिंह धोनी और RR के ध्रुव जुरेल भी इस लिस्ट में शामिल हैं। इन सभी का स्ट्राइक रेट 188 से ज्यादा का है।
RCB के ग्लेन मैक्सवेल 188.80 के स्ट्राइक रेट के साथ इस लिस्ट में चौथे नंबर पर हैं। हालांकि, छक्के मारने की लिस्ट में वह अपनी टीम के कप्तान डु प्लेसिस के बाद दूसरे नंबर पर हैं। डु प्लेसिस ने 25 और मैक्सवेल ने अब तक 23 छक्के लगाए हैं। इतना ही नहीं मैक्सवेल हर छठी गेंद में एक छक्का लगा देते हैं।
लखनऊ के निकोलस पूरन ने अब तक कुल 15 छक्के लगाए हैं, लेकिन वह भी लगभग हर छठी बॉल पर एक सिक्स लगा देते हैं। कम गेंदों में छक्के लगाने वाले मैक्सवेल, पूरन, शिमरोन हेटमायर और रिंकू सिंह जैसे प्लेयर्स इन दिनों IPL में अपने दम पर मैच जिता रहे हैं।
ब्रूक के नाम सीजन की पहली सेंचुरी 
IPL के 16वें सीजन की पहली सेंचुरी सनराइजर्स हैदराबाद के सबसे महंगे खिलाड़ी हैरी ब्रूक ने लगाई। उन्होंने कोलकाता नाइट राइडर्स के खिलाफ ईडन गार्डन्स मैदान पर 55 गेंदों में 100 रन की नॉटआउट पारी खेली थी। उनके अलावा KKR के वेंकटेश अय्यर ही इस सीजन शतक लगा सके हैं। अय्यर ने मुंबई इंडियंस के खिलाफ मुंबई में 51 गेंदों पर 104 रन की पारी खेली थी।
इन 2 प्लेयर्स के अलावा इस सीजन कोई भी खिलाड़ी अब तक शतक नहीं बना सका। PBKS के शिखर धवन और CSK के ऋतुराज शतक के करीब पहुंचे, लेकिन सेंचुरी नहीं बना सके।
पर्पल कैप लिस्ट में राशिद टॉपर, लिस्ट में भारतीय गेंदबाज भी मौजूद
टूर्नामेंट में सबसे ज्यादा विकेट लेकर पर्पल कैप जीतने की रेस में गुजरात टाइटंस (GT) के राशिद खान टॉप पर हैं। उनके 7 मैचों में 14 विकेट हैं, उन्हीं के नाम सीजन की एकमात्र हैट्रिक भी है। उन्होंने कोलकाता नाइट राइडर्स के खिलाफ यह कारनामा किया था।
राशिद के अलावा पर्पल कैप की लिस्ट में भारतीय खिलाड़ियों का दबदबा है। टॉप-10 में 8 भारतीय हैं। इनमें RCB के मोहम्मद सिराज और PBKS के अर्शदीप सिंह के नाम 13-13 विकेट हैं। LSG के मार्क वुड 11 विकेट के साथ पर्पल कैप के टॉप-10 खिलाड़ियों की लिस्ट में शामिल दूसरे ही विदेशी हैं।
पावरप्ले में सिराज-बोल्ट खतरनाक
टी-20 मैच में एक बॉलर के रूप में विकेट लेने के साथ डॉट गेंदें, मैडन ओवर्स और पावरप्ले में विकेट लेना बहुत जरूरी हो जाता है। डॉट गेंदों से बैटर्स पर दबाव आता है और वह बड़ा शॉट खेलने की कोशिश में कई बार अपना विकेट गंवा बैठते हैं। IPL के इस सीजन में सबसे ज्यादा डॉट गेंदें फेंकने वाले टॉप-5 खिलाड़ियों में पेसर्स ही आगे हैं।
89 डॉट बॉल के साथ RCB के सिराज पहले और 88 डॉट बॉल के साथ GT के मोहम्मद शमी दूसरे नंबर पर हैं। वहीं पावरप्ले ओवर्स में विकेट लेने के मामले में भी सिराज RR के ट्रेंट बोल्ट के साथ टॉप पर हैं। दोनों ने अब तक शुरुआती 6 ओवरों में 7-7 विकेट लिए हैं।
वुड ही ले सके 5 विकेट
टूर्नामेंट के एक मैच में सबसे ज्यादा विकेट की बात करें तो LSG के मार्क वुड टॉप पर हैं। वह टूर्नामेंट के एकमात्र खिलाड़ी हैं, जिन्होंने एक मैच में 5 विकेट लिए हैं। उनके बाद 7 खिलाड़ियों ने मैच में 4 विकेट लिए, लेकिन कोई भी खिलाड़ी 5 विकेट के आंकड़े को पार नहीं कर सका। बेस्ट बॉलिंग फिगर वाले टॉप-5 खिलाड़ियों में वुड और सिराज के अलावा 3 स्पिनर्स का भी नाम है।
CSK ने सभी को चौंकाया 
चेन्नई सुपर किंग्स ने शुरुआती 4 में से 2 मैच गंवाए थे। एक मैच तो वह अपने होम ग्राउंड पर भी हारे, लेकिन पिछले 3 मैचों में टीम ने जबरदस्त वापसी करते हुए सभी मैच जीते। CSK का मौजूदा फॉर्म बाकी टीमों में सबसे बेहतर है और टीम 7 मैचों में 5 जीत के बाद 10 अंकों के साथ पॉइंट्स टेबल में टॉप पर भी है।
गुजरात टाइंटस भी 10 पॉइंट्स के साथ दूसरे नंबर पर है, लेकिन उन्हें अपने ही होम ग्राउंड पर कुछ करीबी मुकाबलों में हार झेलनी पड़ी। इनके अलावा बेंगलुरु, दिल्ली और पंजाब ने शुरुआती मैच हारने के बाद पिछले कुछ मैचों में जीत के साथ वापसी की है। लेकिन SRH, DC और KKR अब तक सीजन की सबसे फिसड्डी टीमों में शामिल हैं। SRH ने जहां पिछले 3 तो वहीं KKR ने पिछले 4 मुकाबले गंवाए हैं। दोनों ही टीमें 4-4 पॉइंट्स लेकर पॉइंट्स टेबल में आखिरी नंबरों पर हैं।
16 बार 200+ रन बने 
IPL का ये भी सीजन भी हाई स्कोरिंग हो रहा है। 35 मैचों की 70 पारियों में 16 बार 200 से ज्यादा रन बन चुके हैं। CSK के नाम टूर्नामेंट का सबसे बड़ा स्कोर है, उन्होंने KKR के खिलाफ 235 रन का स्कोर खड़ा किया था। CSK ने ही अब तक 3 बार 200 से ज्यादा रन बनाए और तीनों ही बार उन्हें जीत मिली।
लखनऊ सुपरजायंट्स और कोलकाता नाइटराइडर्स ही अब तक 200 से ज्यादा रन का टारगेट सफलतापूर्वक चेज कर सकी हैं। LSG ने बेंगलुरु और KKR ने गुजरात के खिलाफ ये कारनामा किया था। 10 टीमें मिलकर 1007 चौके और 531 चौके भी लगा चुकी हैं।
चेज करना अब फायदेमंद नहीं 
IPL में आम तौर पर टॉस जीतने वाली ज्यादातर टीमें बॉलिंग करना पसंद करती हैं। इस बार भी 35 मैचों में टॉस जीतने वाली टीमों ने 31 बार चेज करना पसंद किया। लेकिन इससे मैच के नतीजों पर ज्यादा फर्क नहीं पड़ा। क्योंकि 35 में से 57.14% मैच पहले बैटिंग करने वाली टीमों ने जीते। चेज करने वाली टीमों को 15 मैचों में ही सफलता मिली।
8 बार आखिरी ओवर में चेज हुआ टारगेट
IPL में हाई स्कोरिंग मैचों के साथ कई रोमांचक मैच भी देखने को मिले, जो आखिरी ओवर तक गए। KKR के रिंकू सिंह ने आखिरी 5 गेंदों पर 5 छक्के लगाकर KKR को जिताया, तो वहीं LSG की टीम आखिरी 36 गेंदों पर 8 विकेट बाकी रहने के बाद भी 31 रन नहीं बना सकी।
सीजन में अब तक 11 बार टीमों ने 15 से कम रन के अंतर से मैच गंवाए। इनमें से 7 बार जीत का अंतर 9 से भी कम रन का रहा। चेज करते हुए 8 बार टीमों ने आखिरी ओवर में जीत दर्ज की, वहीं 3 मैच तो आखिरी गेंद पर खत्म हुए। यानी 35 में से 19 मैच बेहद रोमांचक रहे, जिन्होंने आखिरी ओवर तक दर्शकों की सांसें थामे रखीं।
होम ग्राउंड पर मैच हार रहीं टीमें
IPL के 15 सालों में जब भी होम और अवे फॉर्मेट का टूर्नामेंट हुआ, तब होम टीमों को फायदा हुआ। लेकिन इस बार होम टीमों को ज्यादा मैचों में हार का सामना करना पड़ रहा है। अब तक हुए 35 मैचों में होम टीमों ने 20 मैच गंवाए। 15 बार ही घरेलू मैदान पर टीमों को जीत मिली। यहां तक कि होम टीमों ने 17 में 16 बार टॉस जीतने के बाद चेज किया, लेकिन उन्हें 6 ही बार जीत मिली।
चेपॉक स्टेडियम को अपना गढ़ बनाने वाली चेन्नई सुपर किंग्स तक को अपने घर में 14 साल बाद राजस्थान रॉयल्स से हार का सामना करना पड़ा। इससे साफ है कि इस बार IPL में होम टीमों को ज्यादा फायदा नहीं मिल रहा है। घरेलू मैदान पर बेंगलुरु ने अब तक 7 में से सबसे ज्यादा 5 मैच अपने होम ग्राउंड पर खेले हैं, लेकिन उन्हें भी इनमें 2 बार हार का सामना करना पड़ गया।
बुधवार को RCB-KKR के बीच 36वें मैच के बाद टूर्नामेंट में लीग स्टेज के 34 मैच अब भी बाकी है। सभी टीमों ने कम से कम 2 मैच जीते और इतने ही मैच हारे भी हैं। ऐसे में सभी टीमें प्लेऑफ की रेस में बरकरार हैं, जिससे टूर्नामेंट का रोमांच बना हुआ है। आगे देखना अहम होगा कि टूर्नामेंट किस करवट बैठता है, कौन सी 4 टीमें 23 मई से शुरू होने वाले प्लेऑफ में अपनी जगह बनाएंगी और कौन 28 मई का फाइनल जीतकर ट्रॉफी पर कब्जा जमाएगी।
ग्राफिक्स: कुणाल शर्मा और अंकित पाठक। 
स्पोर्ट्स की ये खबरें भी पढ़ें...
गुम हो चुके 5 सितारों को IPL ने दी लाइफलाइन: रहाणे का स्ट्राइक रेट 200 से ऊपर, मोहित की इकोनॉमी 5 से भी कम
इंडियन प्रीमियर लीग (IPL) पहले सीजन से युवाओं के लिए टीम इंडिया का गेट-वे रही है। इस मंच पर परफॉर्म करके बुमराह-पंड्या सहित कई सितारों ने भारतीय टीम तक का सफर तय किया है। अब यह कई क्रिकेटर्स के लिए भारतीय टीम में वापसी करने का जरिया भी बनता जा रहा। इसका हालिया उदाहरण हैं अजिंक्य रहाणे। पूरी खबर पढ़ने के लिए यहां क्लिक करें...